GEPF waarsku oor ‘agente’ wat geld vra vir ‘hulp’ | Netwerk24
Deur André Damons 03 Julie 2018 06:43
Die pen­sioenfonds vir staatsamptenare (GEPF) het sy lede, pensioentrekkers en begunstigdes gewaarsku teen mense wat hulself voordoen as agente of beamptes van die GEPF en geld vra om hulle met eise vir uitstaande betalings te help.
Hoewel die GEPF nie Maandag kon sê of enige van sy lede of pensioentrekkers slagoffers van dié mense se skelmstreke was nie, is hulle bewus van die bedrogspul in Gauteng, Mpumalanga, Limpopo en Noordwes.
Mack Lewele, woordvoerder, sê hul lede het die valse beamptes en agente aan hulle gerapporteer. Hy kon nie Maandag sê of enige klagte al by die polisie aanhangig gemaak is nie.
“Dit is belangrik dat ons lede, pensioentrekkers en begunstigdes weet dat die GEPF se dienste gratis is en as enigeen betaling daarvoor vra, moet dit aan ons gerapporteer word,” sê hy.
Lewele sê in ’n verklaring die publiek en veral lede van die GEPF, pensioentrekkers en begunstigdes, moet weet dat die GEPF direk met hulle skakel en nie van derde partye, agente, maatskappy of individue gebruik maak nie.
Enigeen wat geld vir GEPF-dienste vra, is besig om bedrog te pleeg.
Mense moet bewus wees van die volgende:
* Die GEPF se dienste is gratis.
* Niemand word toegelaat om geld te vra van voormalige of huidige GEPF-lede, pensioentrekkers, begunstigdes of hul familielede nie.
* Moenie jou persoonlik inligting soos jou ID-nommer en bankbesonderhede aan vreemdelinge gee nie.
Meer oor: Gepf | Pensioentrekkers | Bedrog
Dit blyk pensioenfonds ignoreer my